Pravin Gordhan glo binnekort vervolgPravin Gordhan, minister van finansies, tydens sy begrotingsrede op 24 Februarie 2016 (Foto: GCIS) The Sunday Times berig dat betroubare bronne binne die Valke en die Nasionale Vervolgingsgesag (NVG) bevestig het dat die Valke ŉ dossier aan die NVG oorhandig het waarin die minister se betrokkenheid by die eenheid uiteengesit word. Ander mense wie se name ook glo in die dossier genoem word, is staatsaanklaer Gerrie Nel en voormalige SAID-hoof Johann van Loggerenberg. Volgens die koerant wag die NVG nou op die “politieke groen lig” voordat hulle met die vervolging voortgaan. Die sogenaamde rogue-eenheid is glo op die been gebring terwyl Gordhan SAID-kommissaris was om na bewering op belastingbetalers te spioeneer. Gordhan het vroeër in antwoord op vrae van die Valke oor die geheime eenheid gesê die eenheid is volgens sy kennis wetlik op die been gebring en binne die grense van die wet bedryf. Gordhan het gesê die eenheid het uit 26 werknemers bestaan in sy tyd as SAID-kommissaris en was deel van die SAID se handhawingstrategie, “soos die meeste belasting- en doeane-administrateurs wêreldwyd ook doen”.